Պիեռ Բոնար

Պիեռ Բոնար (, ), ֆրանսիացի նկարիչ, ով 20-րդ դարի արվեստի պատմության մեջ մտնում է որպես մեծագույն գունանկարիչ։ Երիտասարդ ժամանակ ղեկավարել է «Նաբի» խումբը։

Կենսագրություն 
Ծնվել է պաշտոնյայի ընտանիքում, սկզբից իրավագիտություն է սովորել Սորբոնում, իսկ հետո` Փարիզի Ժյուլիանի ակադեմիայում, Գեղեցիկ արվեստի դպրոցում, որտեղ 1888 թվականին ձևավորվել է «Նաբի» խումբը, որի անդամներն են եղել Պոլ Սերյուզե, Պոլ Ռանսոն, Դենի Մորիս, Էդուար Վյուարը, հետագայում նաև` Ֆելիքս Վալոթոնը։ Պոլ Գոգենի և ճապոնական փորագրության ազդեցությամբ նկարիչները գույները տեղայնացրել են, նկարել նկարները ավելի մակերեսորեն։ Ճապոնական ամենաուժեղ ազդեցությունը երևում է հենց Բոնարի կտավներից մեկում, որը նույնիսկ անվանել են «Ճապոնական դարձող Նաբի»։
Պիեռ Բոնարը լավ ծանոթ է եղել Ամբրուազ Վոլարին և իր մի քանի նկարներում հավերժացրել է նրան։ Նկարիչն իր աշխատանքները ցուցադրել է «Անկախների սալոնում» և ծանոթացել է Անրի դը Տուլուզ-Լոտրեկի հետ։ 1905 թվականին Էդուար Վյուարի հետ մեկնել է ճանապարհորդության դեպի Իսպանիա, որին հաջորդել են ճանապարհորդությունները դեպի Բելգիա, Հոլանդիա, Մեծ Բրիտանիա, Իտալիա, Ալժիր, Թունիս և Ֆրանսիայի հարավ։ 1925 թվականին Բոնարը տուն է ձեռք բերել Լազուր ափին Լը Կաննեյում։ Նկարիչը ապրել է գերմանացիների կողմից գրավված Փարիզում և 1946 թվականին կազմակերպել է իր աշխատանքների հետահայաց ցուցադրությունը։ Մահացել է Լը Կաննեյում 1947 թվականի հունվարի 27-ին։

Ստեղծագործական ձև 
Պիեռ Բոնարին հաճախ անվանում էին էսթետիկ իմպրեսիոնիզմի վերջին հետևորդ։ Նա քննադատել է իմպրեսիոնիստներին անավարտ համադրությունների և նատուրալիստական գույների համար։ Լինելով փափուկ, խուլ երանգների և հարաբերությունների նկարիչ` Բոնարն այն առաջիններից է եղել, ով նկարել է կնոջ ներքին, նույնիսկ` ինտիմ կյանքը։ Նա նկարել է ինտերիերներ, մեջերկրածովյան և փարիզյան բնանկարներ, կենցաղային դրվագներ։ Բոնարը իր կյանքի վերջին անդրադարձել է հագեցած գույների համադրությանը` ստեղծելով նրբագեղ և գունագեղ համադրություններ։

Պատկերասրահ

Ծանոթագրություններ 

Պոստիմպրեսիոնիստ նկարիչներ
19-րդ դարի ֆրանսիացի նկարիչներ
20-րդ դարի ֆրանսիացի նկարիչներ
Ժյուլիանի ակադեմիայի շրջանավարտներ
Փարիզի գեղարվեստի ազգային բարձրագույն դպրոցի շրջանավարտներ
Պոստիմպրեսիոնիզմ
Ֆրանսիացի քանդակագործներ
Ֆրանսիացի փորագրիչներ